
Nehémiás VI. A külső ellenség
Tex: Neh. 3:33-38, 4, 6:1-9 Lec: Jn.15:18-25  Ének: 380:1-5,223, 380: 6-7, 8-12
Minden olyan csodálatosan alakult idáig. A király megadta az engedélyt az utazásra, megadta a szükséges engedélyeket az építkezéshez, biztosította a szükséges anyagiakat. Nehémiás hazatérve átadta a látást, amit Istentől kapott és fellelkesítette népét Jeruzsálem falainak felépítéséhez, majd kiosztotta a munkát és az építkezés szépen előre haladt. Minden olyan simán, zökkenőmentesen, szépen alakult idáig. A történelemi helyzet kedvezett, a politikai támogatás megvolt, a nép egy akarattal, nagy kedvel dolgozott, a falak épültek és akkor történt valami. Jött három tekintélyes férfiú, akik arra szövetkeztek, azért fogtak össze, hogy megakadályozzák, Isten népének munkáját. Miért? Miért nem építhetett és építhet Isten népe nyugodtan ebben a világban? Miért van az, hogy mindig jönnek valakik, akik elkezdenek akadékoskodni? Miért nem értékelik azt, amit teszünk? Hiszen mi jót akarunk, a lehető legjobbat kínáljuk ennek a világnak?

Mi is, hasonló helyzetben vagyunk. Isten kiválasztott és elhívott arra, hogy az Ő gyermekei, Országának, egyházának építői legyünk ebben a világban. Csodálatos dolgot tett velünk a mi Istenünk, amikor kegyelmével ajándékozott meg. Eltörölte bűneinket a keresztfán és Krisztus igazságával, szentségével, Lelkével, örök életével ajándékozott meg. Olyan Istenünk van, aki Krisztusban Atyánk lett és minden bukásunk ellenére szeret. Aki azzal bízott meg, hogy munkatársai legyünk országa építésében. Aki minden feltételét megteremtette annak, hogy nagy kedvel és örömmel végezzük szolgálatunkat, amit ránk bízott. Akkor mégis, miért olyan nehéz ez a keresztyén élet? Miért nehezíti meg annyi minden? Miért nem hagynak minket békében építkezni, dolgozni? Miért nem hagy nyugalmat nekünk ez a világ?  Miért van annyi harc a keresztyén életben? Mi azt szeretnénk, hogy nyugodt hívő életünk legyen, hogy ne legyen annyi nehézség, küzdelem. Sokakat el is riaszt, el is bátortalanít a tudat, hogy a hívő élet harc. Sokan elmennek olyan falakat építeni, ahol, nyugalom van.
Hívő emberként, számolnunk kell mindig egy fontos igazsággal. Egy ellenséges világban élünk. Az ellenség földjén zarándokolunk a Menny felé. Egy olyan világ földjén, amely nem fogadta be, hanem megölte a mi Urunkat, mert jobban szerette a sötétséget, mint a világosságot. Ez a világ gyűlöli a mi Istenünket, aki Igazságban, Szentségben, Szeretetben uralkodik. Gyűlöli, mert hazugságban, szentségtelenségben, szeretetlenségben, bűnben él. Azért gyűlöl bennünket ez a világ, mert mi nem ebből a világból vagyunk, mert egy másik világnak a falait építjük, melynek falai közt szentség, igazság és szeretet uralkodik. Ez a világ nem bír elviselni minket, mert minden nap arra emlékeztetjük őket, hogy van Isten, hogy egy nap mindnyájan elé kell állnunk ítéletre. Felelősek vagyunk a tetteinkért. A világ fejedelme, az Ősellenség feltámad ellenünk. Ott, ahol Isten munkáját kezdik el végezni az emberek, ma is azonnal aktivizálja magát az ellenség. Ne lepődj meg ezen. Számolj vele, készülj fel rá. Nehézségek mindig lesznek. Ahol élet van, ott nehézség is van, támadás is van. Az Ősellenség, Isten szándékait meghiúsítani nem tudja, de akadályozni, megnehezíteni igen. Zerubábel idején elérte azt, hogy abba hagyták a templom építését. Az ellenség célja mindig az, hogy hagyd abba a munkát, amit Isten bízott rád. Hagyd abba a gyermekeid nevelését, a házastársad hűséges, szeretetteljes szolgálatát, a gyülekezetben végzett szolgálataidat, a világban való világítást, a szentségre és az igazságra való törekvést, mondj le az elveszettek iránt érzett felelősség érzéséről. Támad kívülről és támad belülről is az ellenség, gyakran becsapott embereket használva ellenünk.
Vizsgáljuk meg ebből az igéből kiindulva, hogy milyen fegyvereket használ a mi ellenségünk a legtöbbször akkor, amikor kívülről támad ránk? Az egyik fegyvere: a gúny.
„Amikor meghallotta Sanballat, hogy építjük a várfalat, méregbe jött.. és gúnyolni kezdte a Júdaiakat.”Ellenségünknek, a Gonosznak évezredes tapasztalata van a lélektani hadviselés terén. Ismeri gyengeségeinket és kihasználja azokat, tudja, hogyan bátortalanítson el, hogyan csüggesszen el és vegye el a kedvünket az építkezéstől. Sanballat Jeruzsálem falai alá vonult seregével és gúnyolni kezdte őket a sereg előtt az építők füle hallatára. Erős seregével, magabiztos fellépésével, fenyegető megjelenésével, félelmet keltett önmagában is. „Mit csinálnak ezek a nyomorult Júdaiak?” Nyomorultaknak nevezte őket. Szavakkal nagyon mély és súlyos sebeket lehet ejteni egy embernek a lelkén. Még túlzásokba és hazugságokba sem kell bocsátkozni ahhoz, hogy fájdalmat okozzunk és kétségbe ejtsünk valakit. Elég csak olyan igazságokat kiemelnünk az életéből, amelyre különösen érzékeny. A zsidók, valóban kiszolgáltatottnak és nyomorultnak érezték magukat az ellenséges népek szorításában, még a saját hazájukban is. „Pont ti.” Ti akarjátok felépíteni Jeruzsálem falait? Egy ilyen nép, mint ti? Akiket legyőztek, szétszórtak a királyok, elhagyott a ti Istenetek, mert lázadók voltak a ti atyáitok minden időkben. Hát nem tudjátok, hogy alkalmatlanok vagytok egy ilyen vállalkozás kivitelezésére. Nektek ez nem sikerülhet. Elfelejtettétek, hogy kik vagytok? Sajnos ismerjük mi is ezeket a „pont te” kezdetű mondatokat, mert gyakran használtuk mi is másokkal kapcsolatban és gyakran használták mások is velünk kapcsolatosan. Gyakran emlékeztettünk mi is másokat és emlékeztettek minket is mások arra, hogy kik voltunk és kik vagyunk. A fejünkhöz vágták a kérlelhetetlen valóságot, a könyörtelen igazságot. Úgy-e látod már, hogy ez honnan ered?
„Talán már áldozni is akarnak?” Itt az Istenbe vetett hitüket vette célba, ami ezekben a vészterhes időkben amúgy is elég ingatag lehetett. Talán azt hiszitek, hogy az áldozat segít rajtatok, abban, hogy befejezzétek a munkát? Talán azt hiszitek, hogy az imádság elég lesz ahhoz, hogy felhúzzátok a falakat? 

„Életre kelthetitek-e ezt a halom követ, amely porrá égett?” Értetek ti ahhoz, amire vállalkoztatok? Hát még azt sem tudjátok, hogy tűzben megégett kövek elporladnak és a fal, amit építeni fogtok, le fog dőlni. Alkalmatlanok vagytok arra, amit tesztek.

A gúnyolódás hegyes nyilai, érzékeny pontokat érintettek. Felerősítették a nép szívében amúgy is meglévő félelmeket, bűntudatot, a kételkedésre való hajlamot, az alkalmatlanság, a kisebbrendűségi érzéseket.
Ugyanezeken a húrokon játszik ma is az ellenség, a mi életünkben is. Azt akarja, hogy magunkkal foglakozzunk, a bűneinkkel, magunk körül forogjunk, magunkat vizsgálgassuk. Milyen sokszor a szemünkre hányja az igazságot: Nem látod, hogy milyen nyomorult vagy, hogy tele van az életed bukással? Hát nem látod, hogy ki vagy, hogy mennyire alkalmatlan vagy arra, amit csinálsz. Pont te akarsz itt tanítani, szolgálni, másokat építeni, valami újat kezdeni? Tudjuk mi, hogy ki voltál és ki vagy.  Milyen sokszor ott van szívünkben a kétely is, mely úgy felerősödik a gúnyos megjegyzések hallatán. Azt hiszed, hogy Isten segít? Az hiszed, hogy az imádságból, az igazságból meg lehet élni, családot lehet fenntartani, a boltban lehet fizetni? Ilyenkor megszólal az a belső kétkedő hang: Valóban, törődni fog velünk Isten, tényleg az Ő munkáját végzem, tényleg az Ő hangját halottam, Neki engedelmeskedtem? Valóban szeret engem, meghallgatja imám? Milyen sokszor megdermed a szívünk, amikor látjuk e világ magabiztosságát, fölényeskedését, halljuk gúnyolódását. Úgy-e látod már, hogy honnan erednek ezek a gondolatok és mi a céljuk?
Mit tett Nehémiás, amikor látta és hallotta az ellenség gúnyolódását? Nehémiás, az imádság embere volt. Mielőtt bármit is tett volna, imádkozott. Oda vitte Isten elé a problémát, tekintetét a problémáról felemelte az Úrra. Miközben imádkozott, felbátorodott a szíve arra, hogy bízzon Istenben. Rájött, hogy ezek az emberek, akik gúnyolódnak, tulajdonképpen Istent gúnyolják. Ezek a gúnyolódók, miközben őket támadják, aközben az Úrral találják szembe magukat, mert, aki Isten népét bántja, az Isten szeme fényét bántja. Rájött arra, hogy nekik nem kell a gúnyolódókkal törődniük, majd Isten elintézi ezt velük, az ő dolguk az, hogy folytassák az építést tovább. Nehémiás nem vette fel a kesztyűt, nem kezdett el védekezni, vitatkozni az ellenséggel. Imádkozott és rábízta a dolgot Istenre. „Mi azonban építettük a várfalat.” Nem azért, mert ez volt a rögeszméjük, hanem azért, mert ezt a feladatot bízta rájuk Isten. Ezekben a nehéz helyzetekben, ez a bizonyosság segíthet csak rajtunk. Tudom, hogy a hatalmas Isten engem az Ő kegyelmébe fogadott Krisztusért, szeret, én többé már nem vagyok egyedül, hanem Vele élek és végzem azt a szolgálatot, amivel megbízott. Fáj ugyan, ha gúnyolnak, de nem törődöm vele, az Úrra bízom, mert az Övé a bosszúállás, az én dolgom az, hogy végezzem a munkát, amivel megbízott. Hallatlan erőt ad a hívőnek, a valóságnak és a célnak ez a tisztán látása. Az a hit, hogy nincsen egyedül, hogy Isten vele van. Ha pedig Isten velem, kicsoda ellenem?
Cseri Kálmán mondta, hogy a hívők életének legnagyobb próbája nem a töviskorona, hanem a bohócsipka. Amikor bohócot csinálnak belőlünk és megaláznak. Légy felkészülve arra, hogy arcodba vágják az igazságot, feltárják és könyörtelenül kigúnyolják a hibáidat, bukásaidat, lekicsinylik és megvetően beszélnek szolgálataidról. Amikor ezt teszik veled, alázd meg magad, de ne hagyd, hogy ezek elcsüggesszenek. Ne hagyd, hogy ezek elvonják a figyelmedet a célról. Nézz Jézusra és emlékezz arra, hogy te Krisztusban Isten gyermeke vagy, hogy veled az Isten és tedd csak továbbra is bátran azt, amivel Ő megbízott.
A másik fegyvere az ellenségnek a nyílt, életveszélyes fenyegetés. A félelemkeltés. Istennek hála, már és még nincsenek ilyen fenyegetések az életünkben. De elnézve ezt a világot, az iszlám térhódítást, a mai „demokraták” féktelen tombolását, kik képtelenek elviselni, tolerálni azt, hogy vannak, akik másként gondolkodnak, nem sok jóra számíthatunk. Hamarosan újra ránk köszönt a vértanúság kora, ezért jó, ha odafigyelünk mi is arra, ami itt történik.

„Ellenségeink ezt mondták: Meg sem tudják, észre sem veszik, egyszer csak rájuk törünk, legyilkoljuk őket és ezzel véget vetünk munkának...Ezt az üzenetet küldte nekem Samballat és Gesem: Jöjj, találkozunk Kefirimben, az Onó - völgyben. Ők ugyanis merényletet terveztek ellenem.” Először az építőket, aztán pedig vezetőjüket akarták eltenni láb alól. Ez a fenyegetés már komolyabb volt, mint a másik. A nép megijedt a fenyegetéstől. Mit tett Nehémiás? „De mi Imádkoztunk Istenünkhöz és őrséget állítottunk ellenük védelemül éjjel-nappal.” Az imádság embere megint imádkozott és megtette a szükséges óvintézkedéseket. A hatalmas Istenre emelte a tekintetét, Aki nagyobb, mint a fenyegetés, mint az ember szívének félelme. Szíve felbátorodott arra, hogy ne adja fel a munkát és Isten jelenlétében megtervezze, megszervezze az építők védelmét. Felfegyverezte az embereket és őrséget állított a falak réseibe. Mint jó vezető, látta azt is, hogy a népének is szüksége van a bátorításra és azzal a vigasztalással, amit ő is kapott az Úrtól, megvigasztalta, bátorította népét is. „Ne féljetek tőlük! A nagy és félelmes Úrra gondoljatok és harcoljatok testvéreitekért, fiaitokért, lányaitokért, feleségeitekért és otthonaitokért.”Segítet felemelni a tekintetüket az ellenség erejéről, a nagy nehézségekről, önmaguk kicsinységéről a nagy és félelmes Istenre. Ne féljetek, mert hatalmasabb a mi Istenünk azoknál, akik fenyegetnek bennünket. Nincs senki, aki útjába állhatna ennek a hatalmas Istennek, Aki kezében tart mindeneket, minden ember szívét. Nincs senki, aki kiragadhatna titeket ennek az Istennek a kezeiből. Harcoljatok hát bátran, mert az Úr veletek harcol és győzni fogtok. Az, hogy Isten harcol értünk, nem jelenti azt, hogy nekünk ne kellene harcolnunk.  A hívő élet harc, néha úgy érezzük, hogy elképzelhetetlenül nehéz harc, de épp a nehézségek közt fogja Isten megmutatni, megdicsőíteni magát, mint ahogy tette ezt itt is. Istenünk meg akar tanítani minket úgy élni, hogy a nehézségek helyett, magunk helyett, mindig az Úrra, Krisztusra nézzünk, Aki az élet, a világosság, Akitől kapunk reménységet és erőt a harcainkhoz.
Nézz az Úrra, arra akit követsz, aki előtted járt ezen az úton. Akit hányszor kigúnyoltak. „Heródes pedig katonai kíséretével együtt megvetően bánt vele, kigúnyolta és fényes ruhába öltöztetve visszaküldte Pilátushoz.” (Lk.23:11) „Levetkőztették, bíborszínű köpenyt adtak rá, tövisből font koronát tettek a fejére, nádszálat adtak a kezébe és térdet hajtva gúnyolták: Üdvözlégy zsidók királya. Aztán leköpték, elvették tőle a nádszálat és a fejéhez verték.”(Mt. 27:28) Akit nemcsak, hogy kigúnyoltak és halálosan megfenyegettek, de meg is öltek. Aki némán tűrte, hogy bántsák és nem nyitotta ki száját csak akkor, amikor imádkozott gyilkosiért. „Atyám bocsáss meg nekik, mert nem tudják, hogy mit cselekednek.” Aki megalázta magát és engedelmes volt mindhalálig, a keresztfának haláláig. Aki mégis, feltámadásával legyőzte ellenségünket és a halált. Halálosan megsebesítette Gonoszt a Golgotán, óriási diadalt aratva felette. Nézz az Úrra, nézz a győztesre és ne feledd, hogy magad is győztes vagy Őbenne. Olyan élet birtokosa, melyet nem vehet el tőled senki, még a halál sem. Ne feledd ki Lelke éltet, milyen Atya mosolya. Nézz az Úrra és gyönyörködj benne, szemléld dicsőségét és hagyd, hogy közben a Lélek átformáljon téged az Ő képmására. Ezért hát, „ne féljetek tőlük. A nagy és félelmes Úrra gondoljatok és harcoljatok testvéreitekért, fiaitokért, lányaitokért, feleségeitekért és otthonaitokért.” Nem hiábavaló a mi hitünk és küzdelmünk az Úrban. Ámen.
